Igal aastal veebruaris toimuv turismimess Tourest on Eesti turismiasjaliste olulisim sündmus. Igal aastal proovitakse naabreid ja külastajaid üllatada millegi uuega. Sel aastal on kagu-eestlaste eritähelepanu all saunad ja suitsusaunad. On ju Kagu-Eestis mitmeid põnevaid erinevaid saunu, saunateenuste pakkujaid ning suitsusauna väärtsustamiseks algatatud koguni projekt "Savvusaun inimkonna vaimse kultuuripärandi (UNESCO) kaitse alla".  Veebruari  teisel pühapäeval ehk traditsiooniliselt päev pärast Pühajärve Kuldkala toimuv Otepää Saunamaraton on kasvanud populaarseks sündmuseks.  Kinnistele põhjamaalastele on saun alati olnud hinge avamise ning tujuparandamise koht. Parimad mõtted ning vettpidavad kokkulepped on sündnud ikka saunas. Õige saun kagu-eestlase jaoks on ikka traditsiooniline suitsusaun. Kuigi käiakse palju ka muud tüüpi saunades, räägitakse heldimusega ikkagi suitsusaunast ja ehitatakse neid ka juurde.